67.		Zmluva o vklade (§ 778 a nasl. ObZ)
Čl. I
Zmluvné strany
1.	Banka: 	Všeobecná komunálna banka, a.s., Na Paseke č. 3, 010 01 Žilina, 
		IČO, DIČ, IČ DPH
		zastúpená Ing. Dušanom Švehlom, obchodným riaditeľom,
		zapísaná v obchodnom registri Okresného súdu v Žiline, odd., vo vl. č. ........................
2.	Vkladateľ: 	Anton Digáň
			nar. ............................, r. č. ............................ bytom Nová ul. č. 39, 010 01 Žilina
Čl. II
Predmet zmluvy
1.	Predmetom tejto zmluvy je dohoda zmluvných strán o vložení peňažného vkladu vkladateľa podľa čl. I vo výške 995 € (slovom deväťstodeväťdesiatpäť eur) do banky podľa čl. I zmluvy.
2.	Vkladateľ sa zaväzuje peňažný vklad do banky vložiť a banka sa zaväzuje tento vklad prijať, nakladať s vkladom podľa pokynov vkladateľa a platiť mu z vkladu úrok.
Čl. III
Doba trvania vkladu
1.	Zmluva o vklade sa uzatvára na dobu neurčitú.
2.	Po dobu trvania zmluvy o vklade trvá vkladový vzťah, ktorý končí len z dôvodov uvedených v tejto zmluve.
Čl. IV
Úrok
1.	Banka sa zaväzuje platiť vkladateľovi z vkladu úrok úrokovou sadzbou platnou podľa vkladových podmienok banky.
2.	Banka si vyhradzuje právo zmeny úrokovej sadzby v priebehu trvania vkladového vzťahu.
3.	Aktuálnu výšku úrokov je banka povinná zverejniť v prevádzkových priestoroch banky.
4.	Úroky z vkladu podliehajú dani z príjmov, ktoré vypočíta, zrazí a odvedie banka, ktorá takto určenú výšku úrokov pripočíta ku vkladu.
Čl. V
Vkladná knižka
1.	Dokladom o prijatí vkladu je vkladná knižka.
2.	Vkladná knižka znie na meno vkladateľa, ktorý jediný má právo disponovať s vkladom.
Čl. VI
Všeobecné ustanovenia
1.	Vkladateľ sa svojím podpisom na tejto zmluve zaväzuje dodržiavať „Podmienky pre vkladateľa“ vydané bankou, ktoré sú uvedené na zadnej strane vkladnej knižky.
2.	K zrušeniu tohto vkladového vzťahu dôjde vtedy, keď vkladateľ alebo jeho právny zástupca nenakladal s vkladom ani nepredložil banke vkladnú knižku na doplnenie údajov po dobu 20 rokov. Vkladateľ má právo na výplatu zostatku zrušeného vkladu.
3.	Vkladateľ berie na vedomie, že vklad na vkladnej knižke na meno je poistený v súlade s platnými právnymi predpismi.
4.	Podpisom tejto zmluvy banka potvrdzuje prevzatie vkladu podľa čl. II tejto zmluvy a vkladateľ potvrdzuje prevzatie vkladnej knižky vystavenej bankou.
5.	Táto zmluva sa vyhotovuje v dvoch rovnopisoch, jeden pre každú zo zmluvných strán.
Žilina 17. 9. 2023				vkladateľ	banka
Poznámka
Zmluva o vklade vzniká medzi fyzickou alebo právnickou osobou a medzi peňažným ústavom zložením vkladu v peňažnom ústave a jeho prijatím peňažným ústavom. Z tohto vkladového právneho vzťahu vzniká vkladateľovi právo na úroky alebo iné majetkové hodnoty v súlade s opatrením banky podľa osobitných predpisov.
Občiansky zákonník pozná tieto druhy vkladov:
1.	vklady na vkladných knižkách,
2.	vkladové listy,
3.	iné formy vkladov (§ 787 ObZ).
Podstatnými náležitosťami vkladovej zmluvy sú:
a)	presná špecifikácia vkladu,
b)	záväzok vkladateľa vklad v dohodnutej mene zložiť v dohodnutom čase v peňažnom ústave,
c)	záväzok peňažného ústavu tento vklad prijať,
d)	záväzok peňažného ústavu platiť vkladateľovi úroky.
Občiansky zákonník nestanovuje formu zmluvy, to znamená, že môže vzniknúť písomnou i ústnou formou. Vkladový vzťah však vznikne až reálnym zložením vkladu v peňažnom ústave, jeho prijatím a vystavením vkladnej knižky alebo dokladu o vzniku vkladového vzťahu.